Diari Oficial de la Generalitat Valenciana


Sumari del DOGV 7507, del 17-04-2015 (2015/3309)

RESOLUCIÓ de 26 de març de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 8/15-AIA Sant Vicent del Raspeig.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7507

Data del DOGV
:   17-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3309


Data del document
:   26-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Sant Vicent del Raspeig
    * impacte ambiental

RESOLUCIÓ de 26 de març de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 8/15-AIA Sant Vicent del Raspeig. [2015/3309]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 8/15-AIA Sant Vicent del Raspeig.  
  
«Declaració d'impacte ambiental  
  
Expedient: 8/2847-TMS.  
Títol: Recuperació de residus sòlids urbans, residus perillosos, RAEE i metalls.  
Promotor: Recuperaciones Canastell, SL.  
Autoritat substantiva: Ajuntament de Sant Vicent del Raspeig.  
Localització: c/ Martell, número 12, nau B/C, pol. ind. Canastell, del terme municipal de Sant Vicent del Raspeig (Alacant).  
  
Descripció del projecte  
L'objecte del present projecte és la sol·licitud de la llicència ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental, per a recuperació de residus sòlids urbans, residus perillosos, RAEE i metalls.  
L'activitat proposada és l'emmagatzematge de residus a desenrotllar en dos naus industrials: una preexistent (nau C, l'activitat de la qual era l'elaboració de ferralla per a la construcció) i una de nova (nau B, adjacent a l'anterior), situades al carrer del Martell, número 12, pol. ind. Canastell, del terme municipal de Sant Vicent del Raspeig (Alacant).  
Les parcel·les on estan ubicades les naus B i C estan subjectes al règim urbanístic de sòl urbà i, segons el certificat municipal, l'activitat és compatible d'acord amb el que disposa el pla general municipal d'ordenació urbana vigent.  
La superfície útil de cada nau és la següent:  
Nau B (planta baixa): 717,16 m² (inclou esplanada d'accés i pati).  
  
- Entreplanta 41,21 m².  
Nau C (planta baixa): 863,63 m² (inclou esplanada d'accés i pati).  
  
- Entreplanta: 21,97 m².  
Els residus perillosos i no perillosos (d'ara en avant, RP i RNP) s'emmagatzemaran en l'interior de la nau i seran retirats per una empresa autoritzada per a la seua gestió.  
Descripció del procés productiu  
El procés implica el tractament dels materials reciclables, és a dir, ordenar-los en grups i preparar-los per a la seua recuperació. Per a això s'arrepleguen, es classifiquen (separació dels diferents tipus de residus), es pesen, s'emmagatzemen en les distintes zones habilitades per a això i es retiren per un gestor autoritzat.  
Els tipus de residus a tractar en la instal·lació són electrodomèstics de dimensions grans i menors, metalls i residus perillosos, que seran depositats separadament en contenidors.  
No s'utilitzaran equips i maquinària, s'usaran ferramentes manuals, de tipus tornavisos, trepants, etc.   
L'origen dels residus serà de tipus domèstic, comercial i industrial a través de convenis amb empreses.  
El material elèctric i electrònic serà depositat en recipients de 200 l de PVC oberts; els més gran seran separats perquè puguen ser reparats per a la seua comercialització.  
Adequació de la nau segons projecte  
L'activitat disposa de subministrament elèctric, abastiment d'aigua potable i connexions de sanejament per connexió a les infraestructures del polígon.  
L'evacuació d'aigües residuals es realitza a la xarxa municipal de clavegueram.  
Totes les zones disposen de solera de formigó, i el sòl del pati és de formigó hidròfug.  
Els RAEE perillosos s'emmagatzemaran en lloc aïllat, davall de sostre, amb sòl de formigó hidròfug, pintat amb pintura epoxi i els RP seran emmagatzemats temporalment en recipients estancs, identificats i codificats i s'entregaran a gestor autoritzat.  
El manteniment de la maquinària es durà a terme en un taller autoritzat.  
Tipologia de residus admesos  
La codificació dels residus per als quals se sol·licita la corresponent autorització administrativa d'emmagatzematge temporal, segons l'Orde MAM/304/2002, de 8 de febrer, per la qual publiquen les operacions de valorització i eliminació de residus i la Llista Europea de Residus, és la següent:  
Residus metàl·lics no perillosos:  
120101: llimadures i ferritja de metalls ferris.  
120103: llimadures i ferritja de metalls no ferris.  
150104: envasos metàl·lics.  
160801: catalitzadors usats que contenen or, plata, reni, rodi, pal·ladi, iridi o platí (excepte el codi 160807).  
170401: coure, bronze, llautó.  
170402: alumini.  
170403: plom.  
170404: zinc.  
170405: ferro, acer.  
170407: metalls mesclats.  
170411: cables diferents dels especificats en el codi 170410.  
200140: metalls.  
RAEE no perillosos:  
160214: equips rebutjats diferents dels especificats en els codis 160209 i 160213.  
200136: equips elèctrics i electrònics rebutjats diferents dels especificats en els codis 200121, 200123 i 200135.  
residus perillosos:  
080111\*: pols de cabina de pintura.  
120109\*: emulsions i dissolucions de mecanitzat sense halògens.  
130205\*: olis minerals no clorats de motor, de transmissió mecànica i lubricants.  
150110\*: envasos que contenen restes de substàncies perilloses o estan contaminades per estes.  
150202\*: absorbents, materials de filtració, draps de neteja i robes protectores contaminades per substàncies perilloses.  
160113\*: líquid de frens.  
160114\*: líquids de refrigeració i anticongelants.  
160601\*: bateries usades.  
160107\*: filtres d'oli.  
RAEE perillosos:  
160211\*: equips rebutjats que contenen clorofluorocarburs, HCFC, HFC (origen industrial).  
200123\*: equips rebutjats que contenen clorofluorocarburs (origen urbà).  
200213\*: equips rebutjats que contenen components perillosos diferents dels especificats en els codis 160209 i 160212.  
200135\*: equips elèctrics i electrònics rebutjats, diferents dels especificats en els codis 200121 i 200123, que contenen components perillosos.  
Els residus gestionats seran entregats a gestor autoritzat.  
Tramitació administrativa  
Amb data 1 de juliol de 2013, va tindre entrada en el Servici d'Avaluació d'Impacte Ambiental de la Conselleria d'Infraestructures, Territori i Medi Ambient un escrit del Servici de Gestió de Residus de la mateixa conselleria, pel qual es traslladava documentació de l'Ajuntament de Sant Vicent del Raspeig, el qual remet l'expedient de sol·licitud de llicència ambiental per a l'activitat «recuperació de residus sòlids urbans, residus perillosos, RAEE i metalls», a fi d'obtindre la declaració d'impacte ambiental preceptiva, en compliment del que disposa l'article 51 de la Llei 2/2006, de 5 de maig, de Prevenció de la Contaminació i Qualitat Ambiental.  
El 7 de maig i 8 d'octubre de 2014, des del Servici d'Avaluació d'Impacte Ambiental es requerix documentació a l'Ajuntament de Sant Vicent del Raspeig, per a poder completar l'expedient.  
El 28 de juliol de 2014 i 4 de febrer de 2015, es registra en la Direcció General d'Avaluació Ambiental i Territorial la documentació remesa per l'Ajuntament de Sant Vicent del Raspeig.  
L'expedient consta de projecte de llicència d'activitat, estudi d'impacte ambiental, certificat de compatibilitat urbanística i certificat d'informació pública.  
El tràmit d'informació pública de l'estudi d'impacte ambiental es va dur a terme per mitjà de la inserció de l'anunci corresponent en el BOP número 113, amb data 13 de juny de 2014, sense haver-se presentat al·legacions.  
Consideracions ambientals  
- Les principals afeccions associades a l'activitat seran les següents:  
  
1. Producció de sorolls i vibracions.  
Les principals fonts de soroll són:  
- Operacions de càrrega/descàrrega de metalls.  
- Entrada/eixida de vehicles de transport.  
- Carretó elevador.  
Les mesures preventives i correctores proposades en el projecte són les següents:  
- La maquinària mòbil haurà d'assentar-se sobre tacs de goma o cautxú sintètic per a disminuir en la mesura que es puga les vibracions i sorolls derivats del seu funcionament.  
- L'aïllament proporcionat pels elements constructius amortix la pressió sonora en l'exterior; per tant, es complixen els valors de transmissió sonora exigits per la normativa.  
Quant a les vibracions el projecte proposa les mesures següents:  
  
- Tot element amb òrgans mòbils es mantindrà en perfecte estat de conservació.  
- No es realitzarà ancoratge directe de la maquinària o suports d'esta a òrgans mòbils en parets mitgeres o elements constructius de l'edificació.  
- Les màquines o aparells sorollosos no es col·locaran adossades a la paret, distaran com a mínim 0,70 m dels barandats mitgers i 1 m de les parets exteriors i columnes.  
- El programa de vigilància ambiental proposa la realització de mesuraments periòdics de sorolls en el perímetre de la parcel·la.  
2. Afecció al sòl.  
Els impactes que l'activitat pot produir en el sòl són deguts a la zona d'emmagatzematge de RP i RAEE perillosos, a causa dels possibles vessaments o fuites accidentals per la descàrrega dels residus o pels contenidors usats per al seu emmagatzematge.  
Les mesures preventives proposades per a evitar l'afecció al sòl són:  
  
- Disposició de zones diferenciades per a l'emmagatzematge de les distintes categories de residus.  
- Solera de formigó armat impermeabilitzat, que garantisca la no-contaminació al sòl.  
- Sistema d'arreplega de vessaments per gravetat per mitjà d'entarimat de retenció amb engraellat superior a base de reixeta metàl·lica de tipus Tramex.  
- Davant d'abocaments accidentals d'oli o gasoil procedents de la maquinària o en cas de vessament d'una substància perillosa, es procedirà a la inertització de l'abocament amb material absorbent, retirada d'este i emmagatzematge temporal en recipients estancs, identificats i codificats, fins a la seua entrega a un gestor autoritzat.  
- El programa de vigilància ambiental proposa la realització de controls periòdics de l'estanquitat del paviment.  
Davant de la possibilitat d'emmagatzemar metalls contaminats amb hidrocarburs, estos s'emmagatzemaran i gestionaran com els residus perillosos.  
3. Afecció a les aigües.  
Les mesures correctores per a evitar l'afecció a les aigües superficials i subterrànies proposades pel projecte seran les següents:  
- Tota l'activitat es realitzarà davall de coberta i, per tant, no s'emprarà un equip de tractament d'aigües pluvials.  
- Les aigües pluvials seran arreplegades per la coberta de la nau i amb eixida a la xarxa general d'aigües pluvials.  
- El programa de vigilància ambiental proposa la realització de controls periòdics del bon estat de conservació de la xarxa de sanejament.  
  
4. Emissions.  
Com a mesura per a evitar l'acumulació excessiva de pols i, per tant, la seua remoció pel moviment i transport de materials i residus, es proposen les mesures preventives següents:  
- Es procedirà a cobrir la càrrega dels camions de transport de residus amb una lona.  
- Es netejaran les naus escampant aigua per a la reducció de pols.  
  
- Es procedirà a les revisions periòdiques per al manteniment dels camions de transport i del carretó elevador en tallers autoritzats, a més de les revisions d'ITV per als camions.  
- El programa de vigilància ambiental proposa la realització anual d'un seguiment dels nivells d'immissió de partícules durant la fase de funcionament de la planta per mitjà d'un organisme de control autoritzat.  
Quant als gasos refrigerants, no s'establixen mesures correctores, ja que de la documentació presentada es desprén que es realitzarà només emmagatzematge, no manipulació d'estos gasos.  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus i a la Llei 10/2000, de Residus de la Comunitat Valenciana, i queda sotmesa a l'autorització administrativa corresponent per la conselleria competent en medi ambient.  
En matèria acústica, el Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, exigix en l'article 18 la realització d'auditories acústiques per a aquelles activitats susceptibles de produir sorolls i vibracions.  
Tot això sense perjuí de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
Consideracions jurídiques  
1. El projecte examinat constituïx, segons el que preveu l'apartat 6.c, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, després de la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament.  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
3. L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència de la formulació de la declaració d'impacte ambiental dels projectes sotmesos a esta.  
  
4. L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li són aplicables, l'activitat de «recuperació de residus sòlids urbans, residus perillosos, RAEE i metalls», promoguda per Recuperaciones Canastell, SL, ubicada al carrer del Martell, número 12, nau B/C, pol. ind. Canastell, del terme municipal de Sant Vicent del Raspeig (Alacant), sempre que este es desenrotlle d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Les propostes de la documentació aportada davant d'abocaments accidentals es complementaran amb les mesures addicionals següents:  
2.1. En el cas de vessaments d'àcids procedents de les bateries usades, s'utilitzarà prèviament un producte neutralitzador d'àcids (bicarbonat sòdic).  
2.2. La reixeta del sistema d'arreplega de vessaments per gravetat de la zona d'arreplega de RP i RAEE perillosos es mantindrà neta i el depòsit inferior es buidarà amb una freqüència suficient per a garantir que no es produiran sobreeiximents.  
3. Es portarà un registre documentat del programa de vigilància ambiental a l'efecte d'acreditar l'execució i adopció de les mesures preventives i correctores proposades i la comprovació de la seua eficàcia. Este registre documentat inclourà a més tota la documentació acreditativa relativa a accidents, fugues o vessaments, la seua arreplega i gestió posterior. La documentació del programa de vigilància ambiental estarà a disposició de les autoritats competents.  
4. A fi d'una adequada evacuació i tractament de les aigües residuals generades en el normal exercici de l'activitat, es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Sant Vicent del Raspeig. Si fóra necessari s'aplicaran els tractaments previs pertinents per a complir els límits que en estes s'establisquen.  
  
5. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra la present resolució, per ser una acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 27 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 26 de març de 2015.- El director general d'Avaluació Ambiental i Territorial: Juan Giner Corell.